Familie soek steeds antwoorde ná moordAné Jacobs. Foto: Facebook Meer as drie weke nadat Ané Jacobs, ŉ tienermeisie van Alberton, se halfnaakte liggaam in ŉ veld gevind is, is niemand nog in verband met dié gru-moord in hegtenis geneem nie. Kapt. Mavela Masondo, woordvoerder van die polisie, het Vrydag aan Maroela Media gesê die polisie is steeds besig met hul ondersoek na die moord en kon geen verdere besonderhede bekendmaak nie. Maroela Media het vroeër berig Ané (16) se halfnaakte liggaam is op 1 November in ŉ veld naby ŉ sokkerklub in Alberton gevind, nadat sy die Saterdagaand vermis geraak het. Sy het kneuswonde aan haar gesig gehad en haar grimeersakkie is ŉ paar meter weg van haar liggaam gevind. Haar liggaam is vermoedelik gesleep tot daar waar dit gevind is. Fred Albrecht, Ané se oom wat as woordvoerder van die familie optree, het Vrydag aan Maroela Media gesê die familie sal binnekort met die polisie se ondersoekspan vergader om oor die vordering met die ondersoek te praat. Volgens Albrecht is daar aan hulle gesê dat die ondersoekbeampte reeds die uitslae van die forensiese ondersoek ontvang het, maar die uitslae is nog nie met die familie gedeel nie. Anthea Jacobs, Ané se ma, het vroeër aan Maroela Media gesê Ané was die Saterdagaand saam met vriende uit. Toe Anthea die Sondagoggend wakker word, het sy gesien Ané is nie tuis nie. Sy het familie en Ané se vriendinne gekontak in ŉ poging om haar op te spoor en later is ŉ volskaalse soektog van stapel gestuur. ŉ Verbyganger het Dinsdag op haar liggaam in die veld afgekom. Lees alle vorige berigte oor Ané Jacobs op Maroela Media.